Nang Bakisah: Amang IrvanismeSing Surung Satua
NGINI kisah Raja Daha wan Raja Kulun di Jawa, nang handak bahaharatan. “Bawa talu ikung satua nang paharatnya di banua ikam sagan diadu wan satua nang ada di banuaku,” Raja Kulun manantang. “Akur! Pabila kita maadu?” sahut Raja Daha. “Limbah katam kaina….” “Ayuha, Damini jua aku bulik dahulu, maambil satuaku. Hadang ha….” “Kuhadang ikam limbah katam.”
Bulik ai Raja Daha ka Amuntai. Paning kapalanya mamakirakan satua napa jua nang cagar dibawa. Napang, satua nang cagar disurung Raja Kulun tu musti satua nang mamangsa. Jadi satua Kalimantan nang dibawa kaina musti nang harat wan kada pamburisit. Wajir lalu babisik ka talinga raja. Raja Daha unggut-unggut mandangarakan.
Hampai ariannya, banyak ai urang manuntun di lapangan. Raja kulun baampik saurangan, manyuruh kaluarakan satua nang panambayan. Kandang dibuka, kaluar satua ampun Raja Kulun. Sakalinya nang kaluar satuaa gajah. Raja Daha kada hakun kalah tadah. Inya baampik saurangan jua, manyuruh mambuka kandang. Sakalinya nang kaluar kararangga.
Kararangga bakuyayap ka awak gajah, babuat ka dalam talinga sambil maigut kada baranti. Halulung-halulung tu pang gajah kasakitan, handak mancatuk atanapi mambuangi kararangga kada kawa, napang andaknya di dalam talinga. Paampihannya gajah mahangkup-hangkupakan kapalanya ka rapun waringin, lalu siup saurangan. Kalah Raja Kulun.
Imbah tu, Kandang dibuka pulang. Sakali ni Raja Kulun manyurung harimau. Ngaum-ngaum ha sambil manampaiakan gigi wan kuku nang curing wan landap-landapnya. Raja Daha mambuka jua ka kandang, mayurung satuanya. Sakalinya nang kaluar tanggiling. Saling mahingan kalu sisik tanggiling tu? Jadi ai wayah harimau manungap pasa nangkaya tatungap batu rajang, rupui taring wan Bahaman. Patahan kuku wayah mangarukut. Manang pulang Raja Daha.
“Ayu, adakah lagi satua nang disurung?” Raja Daha batakun, singhaja bacakah. “Ada ai, saikung lagi nah…,” Raja Kulun manyahut sambil bagaru kapala. Rupanya Raja Kulun nih bakutuan bisalah, atau wa bakayakih, napang pina bagaru kapala.
“Amun ikam nang manang, paampihannya ni kuanggap lik kita,” jar Raja Daha. Raja Kulun sakalinya manyurung biruang. Samana ganal, samana gancang, samana gaas, samana kandal kulit wan tabal bulunya, samana nahap gigi wan kukunya.
Raja Kulun asa yakin banar tu pang inya kadada satua Kalimantan nang kawa mangalahakan biruang. Raja Daha lihum haja malihat biruang nitu. Dibukanya kandang. Napa yu satua nang disurungnya?
Gubang. Haratan disurung Raja Daha, baundur gubang nitu mamaraki biruang, lalu mahunggingi burit. Sarikai biruang dihunggingi burit. Hanyar babaya handak manguracak, brrruuuuuuuuuuutttttt……. Brruuuuuuuuuuuttttttt…, gubang mangantuti biruang.
Manyalingit tu pang baunya. Nyanyar biruang, situ saini muak, asa janjan karana parut maula-ula. Kada sawat lawas mambarabas biruang bukah. Raja Kulun taumpat bukah jua, takutan tu pang kalu pina kana kantut gubang nang baunya baminggu-minggu barikit di awak.[]
bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn